P. Hrušovský, podpredseda NR SR: (2001-09-18):
(Hlasy v sále.) Páni poslanci, žiaľ, odsúhlasili sme si rokovanie aj po 19.00 hodine minulý týždeň aj na tento týždeň. Tu je stenografický záznam. Ja som si dal po niektorých pripomienkach poslancov stenografický záznam predložiť. A pokiaľ by mal niekto námietky voči tomu, tak tu je k dispozícii rokovať aj po 19.00 hodine celý tento týždeň. Pani poslankyňa Aibeková. M. Aibeková, poslankyňa: Ďakujem pekne. Vážený pán predsedajúci, vážení páni ministri, vážené dámy, vážení páni, je mi ľúto tohto návrhu zákona, ktorý považujete za tak dôležitý, že od neho závisí aj zotrvanie jednej politickej strany v koalícii, a pritom je tu takýto veľký nezáujem aj koaličných poslancov, ktorí, myslím si, by mali aspoň svojou účasťou a svojimi vystúpeniami tento návrh zákona podporovať. Ale v tomto parlamente to nie je nič nové. A považujem naozaj za nedôstojné, že sa o takýchto návrhoch rokuje v takýchto večerných hodinách. A neviem si predstaviť, vážené dámy, vážení páni, či sa zaujímate, ako zamestnanci parlamentu sa dostanú domov v tej katastrofe, ktorá v Bratislave je, a pri zrušení dopravy priamo sem k parlamentu. Takže to na okraj, ale považovala som to za dôležité povedať. A teraz prejdem k veci, pán poslanec. Keby ste vy vždy hovorili k veci, tak ako ja hovorím. Vážené dámy, vážení páni, som rada, že prišiel minister zdravotníctva a musím povedať, že aj pri prvom čítaní sa mi oplatilo vystúpiť a poukázať na mnohé nedostatky a problémy, ktoré súvisia s týmto návrhom zákona. Minulý týždeň, teda 12. 9., som pri prerokovávaní vládneho návrhu zákona o prechode niektorých pôsobností z orgánov štátnej správy na obce a na samosprávne kraje poukázala na jeho mnohé nedostatky. Opodstatnenosť mojich kritických výhrad a pripomienok pripustili nielen viacerí koaliční poslanci, ale aj ministerstvo zdravotníctva, na ktoré smerovali viaceré moje otázky. Minister totiž bol v tomto prípade taký ústretový, že niektoré moje návrhy zapracoval do pozmeňujúcich návrhov, ktoré, samozrejme, spracovali jeho legislatívci, a priniesol ich takto hotové na výbor. Čiže vidno, že nehovoríme do vetra, že nenaťahujeme čas, že nechceme zdržiavať, ale že dávame tu úplne vecné a konkrétne pripomienky, s ktorými chtiac-nechtiac sa musíte stotožniť aj vy, aj ten, ktorý za túto oblasť zodpovedá. Takže aj pán minister uznal tieto pripomienky a dúfam, že bude schopný odpovedať aj na ďalšie otázky, ktoré na neho budem mať. Pripomienky zo strany ZMOS-u, ktoré nám boli z ich strany predložené 13. 9., čiže až deň po mojom vystúpení na rokovaní Výboru Národnej rady Slovenskej republiky pre zdravotníctvo a ktoré sa týkali našej gestorskej oblasti, sú zhodné s tými, ktoré som predkladala a navrhovala vo svojom vystúpení v tom prvom čítaní. Preto zdôrazňujem tie dátumy, aby bolo jasné, že som neodpisovala tieto pripomienky, ale že tu bola takáto vysoká zhoda medzi ľuďmi, ktorí sa tejto problematike dlhodobejšie venujú. Jedná sa o chýbanie kvantifikácie finančnej náročnosti v čl. XIX a čl. XX v oblasti zdravotníctva, ako aj chýbajúci zoznam zdravotníckych zariadení, ktoré majú prejsť do pôsobnosti obcí a samosprávnych krajov, a tých, ktoré by mali zostať v pôsobnosti Ministerstva zdravotníctva Slovenskej republiky. Minister zdravotníctva na rokovaní výboru priznal, že tento zoznam nie je schopný dodať, lebo zároveň s presunom kompetencií prebieha druhá etapa privatizácie zdravotníckych zariadení a tvorí sa sieť zdravotníckych zariadení, ktoré budú financované zo zdrojov zdravotných poisťovní. Takže ani minister nevie tento konkrétny zoznam zariadení, ktoré budú presunuté na obce, teda myslím konkrétnych, lebo tu sú len popísané typy zariadení, ale ja som žiadala tak ako ZMOS, aby sme mali prehľad, ktoré sú to konkrétne zariadenia. Toto jednoducho nie je schopný dodať a sľúbený zoznam zariadení, ktoré zostanú v kompetencii ministerstva zdravotníctva zatiaľ nedodal, ale dúfam, keď prejdú všetky pozmeňujúce návrhy, že toho bude schopný. Chýba tiež garancia vyčlenenia finančných prostriedkov v štátnom rozpočte nielen na prenesený výkon štátnej správy podľa § 4, ale aj na výkon samosprávnych pôsobností. Rovnako ako som upozorňovala pri prvom čítaní, aj ZMOS požaduje vyriešenie zadlženosti zdravotníckych zariadení, a to nielen tej, ku ktorej sa vyjadrujeme pomerne často nielen v našom výbore, ale aj tu v parlamente, ale skrytej zadlženosti, ktorá sa blíži alebo prekračuje už 100 mld. Sk. Samozrejme, že nikto z nás nežiada, aby sa skrytá zadlženosť vyriešila okamžite alebo v krátkom časovom horizonte. Ale je to problém, ktorým sa budete musieť alebo budeme musieť zaoberať, pretože ak prejdú zdravotnícke zariadenia na obce a na vyššie územné celky, kto bude riešiť túto skrytú zadlženosť, keď ju ani štát nevedel vyriešiť? Ich požiadavku, teda požiadavku ZMOS-u, aby do začiatku presunu kompetencií boli bezpodmienečne vysporiadané prevádzkové dlhy na odovzdávanom majetku, plne podporujeme, lebo sme na tieto problémy opakovane upozorňovali. Nakoniec, ak ste pozorne počúvali vystúpenia mnohých predrečníkov a kolegov z nášho poslaneckého klubu, dotýkali sa tejto problematiky. Minister zdravotníctva opakovane sľúbil, že dlhy zdravotníckych zariadení budú vyriešené do konca roku 2002, a nie, ako bol pôvodný harmonogram vlády, do roku 2004, pričom sa odvolával na vládne uznesenie. Toto uznesenie som, samozrejme, požadovala, pretože jedno sú slová ministra a druhé je písomný materiál, aby som sa mu mohla venovať. Dnes mi minister odovzdal kópiu uznesenia vlády Slovenskej republiky č. 502 zo 6. júna 2001, ktoré má riešiť túto problematiku. Podľa prílohy uznesenia dlhy rezortu zdravotníctva k 28. 2. 2001, novší termín tam nemám, sú spolu vo výške 15,760 501 mld. korún. Z toho 4,839 793 mld. predstavujú dlhy zdravotných poisťovní za lieky a špeciálny zdravotnícky materiál. Zdroje na oddlženie rezortu v rokoch 2001 a 2002 sú plánované vo výške 12,58 mld., z toho v roku 2001 to má byť 6,76 mld. zaokrúhlene a v roku 2002 to má byť 5,82 mld. Je to, prosím, všetko vládny materiál. Počíta sa prevažne so zdrojmi z privatizácie, ale aj z vlastných zdrojov zariadení v roku 2002 vo výške 2,135 mld. Toto číslo znovu zopakujem. Prosím vás pekne, z vlastných zdrojov zdravotníckych zariadení, ktoré dnes majú dlhy takmer vo výške 16 mld., sa počíta, že na budúci rok na oddlženie z vlastných zdrojov sa použijú 2,135 mld. Sk. Každý, kto sa ani nemusí venovať zdravotníctvu a vypočuje si tento návrh, tak sa pýta: „Myslí to vláda vážne? Myslí to vláda vážne, že toto dá na papier?“ Budem ďalej pokračovať. Tieto zdroje vzhľadom k návrhu rozpočtu považujem za nereálne. A dovoľte mi komentár k tej prílohe, tak ako je v tabuľkovej podobe. Pre rok 2001, a máme dnes druhú polovicu septembra, sa počítalo s privatizáciou Slovenskej sporiteľne, teda so sumou 1,5 mld., s privatizáciou SPP, teda so sumou 1,858 mld. Bude privatizácia SPP do konca roka? Veľmi dobre viete, že nie. Keby sa aj realizovala v decembri, tieto zdroje neprídu. Čiže je to 1,858 mld. Je to len vzdušný zámok postavený vládou v tomto uznesení. Pri privatizácii Kúpeľov Dudince, Piešťany sa počíta až s 2,5 mil. Je táto suma reálna? K privatizácii príde vôbec v roku 2001 tak, aby zdroje prišli do zdravotníctva? Pri splátkach dlhu Železníc sa počíta s 902 mil. Vieme všetci, v akom stave sú Železnice. To by asi odborníci sa lepšie vyjadrili ako ja. Čiže pre rok 2001 sa počíta s takmer 7 mld. Koľko prišlo doteraz? Je reálne do konca roka, že by táto suma prišla? Nuž myslím si, že nie je. A ekonómovia potvrdia, že tieto čísla sú skutočne postavené na vode a nepríde z nich pravdepodobne ani polovica. Teraz je tu ešte zaujímavejšia kolónka – rok 2002. Tu je nemenovaná privatizácia, skrátka len napísané „privatizácia“. Počíta sa s 2,5 mld. Ale z čoho, akej privatizácie? Nie je to bližšie špecifikované. Počíta sa tu s dlhom Fondu národného majetku za rok 2000 vo výške 1,185 mld. Akým dlhom? Keď doteraz neprišiel, myslíte si, že v roku 2002 príde, keď Fond národného majetku tvrdí, že nemá peniaze a zápasil aj s financiami na vyplatenie dlhopisov? A teraz už to, čo skutočne považujem za výsmech každého odborníka, to sú vlastné zdroje zariadení vo výške 2,135 mld. Hovorí sa o rozpočte a bol už vlastne vládou odovzdaný a schválený rozpočet na rok 2002. Keď si tam pozriete kolónku zdravotníctvo, tak nedostane viac financií ako pre tento rok. Ak sa pokúsime to zlepšiť, tak ten rozdiel bude nepatrný. Ak by sme aj boli deti a verili týmto rozprávkam, ktoré sú na papieri, tak stále nám robí rozdiel medzi dlhmi a týmito sľubmi viac ako 3 mld., pretože sľubuje sa, že príde 12,58 mld. a reálny dlh je, a znovu odčítam z materiálu, 15,760 501 mld. Dúfam, že sú tu aj zástupcovia ZMOS-u a že ak nemajú tento materiál, že si ho obstarajú, pretože sú tu potom sľuby, že budú odovzdané kompetencie postupne v rokoch 2002 a 2003 a, tak ako to aj jeden z týchto zákonov, ktoré prerokovávame, stanovuje, že jednoducho tieto dlhy nebudú, pretože samosprávy ani vyššie územné celky v žiadnom prípade by takýto objem dlhov nezvládli, keď ho nezvládol štát a pokúša sa to riešiť niekoľko rokov. Čiže ja považujem tento materiál, na ktorý sa odvoláva pán minister, ako niečo, čo skutočne bolo splodené len preto, aby sa zdravotníkom zalepili oči. Koľko je z toho reálneho? Koľko z toho naozaj príde a koľko z toho vôbec máte teda aj vy svedomie povedať občanom vašim voličom, že toto je skutočne reálne a toto je možné, aby prišlo na riešenie dlhov? Čiže aj keby toto všetko nereálne prišlo, stále nám zostáva rozdiel viac ako 3 mld. A je tu ďalší moment. Zdravotnícke zariadenia sa stále zadlžujú. Áno, podarilo sa znížiť tie dlhy iba vďaka tomu, že sa vyriešil dlh, ktorý mali zdravotnícke zariadenia voči Sociálnej poisťovni, ale inak sa v niekoľkomiliardových, dokonca stomiliardových sumách zdravotnícke zariadenia zadlžujú. Budeme tu o chvíľku mať materiál a to je hospodárenie Spoločnej zdravotnej poisťovne a Všeobecnej zdravotnej poisťovne za prvý polrok tohto roku. A tam presne máte rozpísané koľkomiliónové dlhy mesačne v zdravotníckych zariadeniach vznikajú. Takže, pán minister, ak ste toto mysleli vážne, ja viem že vy ste členom vlády a že toto uznesenie prijala vláda, a nie vy, ale možnože vy veríte, že tieto peniaze prídu, nehnevajte sa, na základe týchto kolónok, ktoré som tu prečítala, to všetko stojí na vode. Teraz k termínom účinnosti zákona. Tých termínov, ktoré sú v čl. XXII, je niekoľko. Niektoré tieto termíny presahujú aj rámec legitimity tejto vlády, ktorá skončí vo voľbách v roku 2002. Pri termíne, neviem, či bude v lete, zatiaľ, povedzme, počítajme so septembrom, októbrom. Takže na tento presun kompetencií, a upozorňujem znovu na zdravotníctvo, nedoplatí táto vláda, ale toto bremeno bude presunuté na ďalšiu vládu. Takže ak sa má takto realizovať presun kompetencií, tak ďakujem pekne. Dalo by sa ešte dlho hovoriť o problémoch, ktoré súvisia so zdravotníctvom, ale nechcem opakovať tú argumentáciu, o ktorej som hovorila v prvom čítaní. Kto mal záujem, si to vypočul, kto nemal, tak zrejme nemá záujem ani dnes. Dovoľte mi, aby som teraz predložila niekoľko pozmeňujúcich a doplňujúcich návrhov. Tieto návrhy tu niektoré som uviedla v tom prvom čítaní a myslím si, že sú totožné s tými, ku ktorým sa priklonil aj minister, ako som o tom hovorila. Ten prvý a ten piaty návrh, to som si osvojila stanoviská ZMOS-u, ktoré prišli aj písomne spracované. Ja som ich iba dopracovala do kompletného legislatívneho rámca. Čiže môj prvý pozmeňujúci návrh je – v čl. I v § 2 písm. j) sa vkladajú nové body 1 a 3, sú to kompetencie pre obec. Navrhujem sem zaradiť, pretože tie kompetencie tam boli iba tri, ďalšie a to je zriaďovanie ambulancií vrátane staníc lekárskej služby prvej pomoci a ambulancií v zariadeniach sociálnych služieb a, bod 3, agentúr domácej ošetrovateľskej starostlivosti. Pôvodné body 1 a 3 zostávajú, ale sa prečíslujú, a to tak, že terajší bod 1 na bod 2 a body 2 a 3 na body 4 a 5. To zdôvodnenie je tu písomne dané. Ja už som v tom svojom pôvodnom vystúpení hovorila, že ak sa tieto kompetencie dávajú vyšším územným celkom, myslím si, že tieto dve kompetencie by mali byť dané aj obciam. Druhý pozmeňujúci návrh. To je ten, na ktorý som ja upozornila v prvom čítaní, že sa do kompetencií pre VÚC-ky dostali aj také kompetencie, ktoré tam jednoducho nepatria. Tento argument uznal aj minister. A to je vlastne ten návrh, ktorý potom pripravil aj on, ale na ktorý som ja upozorňovala. Čiže bod 2 bude – v čl. I v § 3 písm. n) sa vypúšťajú body 3.14 – 3.17 a 3.19. Doterajší bod 3.18 sa označuje ako bod 3.14. Zdôvodnenie písomné je také, ako som ho povedala ústne. Bod 3 – v čl. I v § 3 písm. n) sa vkladá nový bod 8, ktorý znie: „Súčinnosť na preventívnych programoch.“ Ja som hovorila, že nie je dobré, keď iba obce sa podieľajú na preventívnych programoch, pretože sú tak dôležité oblasti, ktoré, samozrejme, musia byť celoštátne. A vypadla ale táto kompetencia pre samosprávne kraje, takže aj tu sa dáva táto kompetencia. Štvrtý bod čl. XIX – v bode 2 v tretej vete sa na konci vety pripájajú slová „okrem stredných zdravotníckych škôl“. Tu dochádza iba k úprave originálnej pôsobnosti vo vzťahu k stredným zdravotníckym školám v súlade s § 78a. A k tej dobe účinnosti som aj ja vystupovala kriticky a osvojujem si preto názor, ktorý má aj ZMOS, a dalo ho v písomnom stanovisku, a predkladám ho pod bodom 5, a to – v čl. XXII nahradiť zmenu nadobudnutia účinnosti v čl. XIX, bod 2 a bod 19, z 1. januára 2000 na 1. júla 2002. Myslím si, že tú zodpovednosť by skutočne mala niesť táto súčasná vláda. Na osobitnom papieri je pozmeňujúci návrh, ktorý sa týka bodu 1, o ktorom sa bude hlasovať iba v tom prípade, že bod 1 bude prijatý, pretože inak tento návrh je bezpredmetný. Totiž treba aj tento nový návrh zákona prispôsobiť už so súčasným zákonom 277/1994 Z. z., teda o zdravotnej starostlivosti. Teda ak bude schválený prvý pozmeňujúci bod, je potrebné prijať aj tento návrh, ktorý znie: „V čl. XIX v zákone NR SR č. 277/1994 Z. z. o zdravotnej starostlivosti v znení neskorších predpisov v § 24 ods. 3 v prvej vete bude potrebné doplniť text v ods. 1 písm. a) a b).“ Text, ktorý tam pokračuje ďalej ďalšími písmenami, zostáva zachovaný. To by bolo, dámy a páni, z mojej strany všetko napriek tomu, že neviem koľkí z vás počúvali, koľkí z vás sa zamysleli. Odporúčam tým, ktorí sa venujú tejto problematike, aj zástupcom ZMOS-u, aby si vyzdvihli toto uznesenie vlády, pretože iba takto na písme vám to môže byť úplne jasné, aké je to nereálne. Takže dúfam, že si toto uznesenie vyzdvihnete a že budete, tak ako som kládla otázky ministrovi zdravotníctva ja, tieto otázky klásť aj vy. Ďakujem vám za pozornosť.